nirbhaya-rape-case-still-9-lifeline-in-the-hand-of-4-convicted- News18 Assam\nফাঁচি হ'বনে? নিৰ্ভয়া কাণ্ডৰ দোষীৰ হাতত এতিয়াও ৯টা লাইফলাইন\nউচ্চতম ন্যায়ালয়ৰ ২০১৪ৰ এক ৰুলিং মতে সকলো আবেদন খাৰিজ হোৱাৰ পিছত যেতিয়া ডেথ ৱাৰেণ্ট জাৰি হ'ব, তাৰ পিছতো দোষীক ১৪ দিনৰ বাবে সময় দিয়া হয়। অৰ্থাৎ চাৰিওজন অভিযুক্তৰ সকলো লাইফলাইন শেষ হ'বলৈ আগত আছে কমেও ৫০ দিন।\nNews18 Assam । News18 Assam । January 21, 2020, 3:51 PM IST\nকেতিয়া ফাঁচিকাঠত ওলমিব নিৰ্ভয়া কাণ্ডৰ চাৰি দোষী। সেই দিনটোলৈ যেন অপেক্ষা কৰিছে সমগ্ৰ দেশবাসীয়ে! কিন্তু ফাঁচিৰ তাৰিখ ঘোষণাৰ পিছত চাৰি দোষীয়ে ৰচিছে ইখনৰ পিছত সিখন নাটক। যাৰ ফলত পূৰ্বৰ ২২ জানুৱাৰীৰ ঠাইত ১ ফেব্ৰুৱাৰীলৈ পিছুৱাবলগীয়া হয় ফাঁচিৰ দিন। কিন্তু চাৰিওজন দোষীয়ে যিধৰণে নিজৰ লাইফলাইন ব্যৱহাৰ কৰি আছে, তালৈ লক্ষ্য কৰি ফাঁচিৰ দিন আৰু পিছুৱালেও আচৰিত হ'বলগীয়া একো নাই। ফাঁচিৰ তাৰিখ ফেব্ৰুৱাৰীৰ শেষলৈ বা মাৰ্চলৈ পিছুৱাই দিয়াৰো সম্ভাৱনা আছে। কিয়নো এতিয়াও মৃত্যুৰ পৰা ৰক্ষা পোৱাৰ বাবে চাৰিওজন দোষীৰ হাতত আছে ৯টাকৈ লাইফলাইন।\nনিৰ্ভয়া কাণ্ডৰ চাৰি অভিযুক্তৰ শাস্তি ঘোষণা কৰা হৈছে। কিন্তু ডাঙৰ প্ৰশ্নটো হৈছে ১ ফেব্ৰুৱাৰীত হ'বনে ফাঁচি? পুৱা ৬ বজাতে হ'বনে দোষীৰ ফাঁচি? এই প্ৰশ্নৰ উত্তৰ এতিয়া ধূসৰ। কেতিয়া হ'ব নিৰ্ভয়া কাণ্ডৰ দোষী মুকেশ, অক্ষয়, পৱন আৰু বিনয়ৰ ফাঁচি? এই চাৰিওজনৰ মৃত্যুৰ পথত এতিয়া কি কি বাধা আছে? কিমান দিনলৈ দুয়োজন দোষীয়ে ফাঁচিকাঠৰ পৰা দূৰৈত থাকিব পাৰিব?\nচাৰিওজন অভিযুক্তৰ হাতত এতিয়াও মুঠ ৯টা লাইফলাইন আছে। ইয়াৰ ভিতৰত সকলোতকৈ কম এটা লাইফলাইন আছে মুকেশৰ হাতত। মুকেশৰ পুনৰ বিচাৰৰ আবেদন, কিউৰেটিভ পিটিচন আৰু ক্ষমা আবেদন খাৰিজ হৈছে। মুকেশ ওচৰত থকা একমাত্ৰ লাইফলাইন হৈছে ৰাষ্ট্ৰপতি ভৱনৰ পৰা খাৰিজ কৰা ক্ষমা আবেদন হাইক'ৰ্ট বা উচ্চতম ন্যায়ালয়ত প্ৰত্যাহ্বান। যদি সেইখন খাৰিজ হয় তেন্তে হিচাপ শেষ।\nদোষী বিনয়ৰ হাতত আছে দুটা লাইফলাইন। বিনয়ৰ কিউৰেটিভ পিটিচন খাৰিজ হৈছে। কিন্তু ক্ষমা আবেদনৰ ওপৰত সিদ্ধান্ত এতিয়াও বাকী। ক্ষমা আবেদন খাৰিজ হ'লে সেই সিদ্ধান্তক প্ৰত্যাহ্বান জনাই উচ্চ আদালতৰ কাষ চপাৰ বাট মুকলি আছে।\nদোষী পৱনৰ হাতত আছে তিনিটাকৈ লাইফলাইন। নিজকে ঘটনাৰ সময়ত নাবালক আছিল বুলি উচ্চতম ন্যায়ালয়ত জনোৱা আবেদন ২০ জানুৱাৰীত খাৰিজ হয়। নিম্ন আদালত আৰু উচ্চ ন্যায়ালয়ে পূৰ্বেই সেই আবেদন খাৰিজ কৰিছে। এনে অৱস্থাত পৱনৰ হাতত আছে কিউৰেটিভ পিটিচন, ক্ষমা আবেদন আৰু সেই আবেদন খাৰিজ হ'লে পুনৰ আদালতৰ দ্বাৰস্থ হোৱাৰ পথ।\nদোষী অক্ষয়ৰ হাততো আছে তিনিটা লাইফলাইন। কিউৰেটিভ পিটিচন, ক্ষমা আবেদন আৰু ক্ষমা আবেদন খাৰিজ হ'লে আদালতৰ দ্বাৰস্থ হোৱাৰ পথ বাকী আছে অক্ষয়ৰ হাতত।\nচাৰিও দোষীৰ অধিবক্তাই ভালদৰেই জানে যে মৃত্যুৰ তাৰিখ কিদৰে পিছুৱাব লাগে। আৰু সেই হিচাপত অধিবক্তাই লাইফলাইন ব্যৱহাৰ কৰি আছে। এটা লাইফলাইন শেষ হ'লেই ব্যৱহাৰ কৰিছে আনটো। নিয়ম অনুসৰি চাৰিওজন অভিযুক্তৰ ফাঁচি হ'ব লাগিব একেলগে। সেয়েহে একেলগে লাইফলাইন ব্যৱহাৰ কৰা নাই চাৰিও অভিযুক্তই। এজনৰ এটা লাইফলাইন শেষ হ'লে এইবাৰ ব্যৱহাৰ কৰিছে আন এজনে। একেলগে লাইফলাইন খাৰিজ হ'লে মৃত্যুৰ দিন কমি যাব বুলি জানে অধিবক্তাই।\nতেন্তে ১ ফেব্ৰুৱাৰীৰ ফাঁচিৰ দিনটো কি হ'ব? উত্তৰ হ'ব ১ ফেব্ৰুৱাৰী বা তাৰ পূৰ্বে পাটিয়ালা হাউছ কোৰ্টে ফেব্ৰুৱাৰীৰ তৃতীয় সপ্তাহত কোনো এটা নতুন দিন দিব ফাঁচিৰ বাবে। অৰ্থাৎ তৃতীয়বাৰলৈ জাৰি কৰা হ'ব ডেথ ৱাৰেণ্ট। তাৰ পিছত ফেব্ৰুৱাৰীৰ শেষলৈ বা মাৰ্চত আন এটা নতুন তাৰিখৰ সৈতে পুনৰ জাৰি কৰা হ'ব ডেথ ৱাৰেণ্ট। হয়তো চতুৰ্থটো ডেথ ৱাৰেণ্টেই হ'ব অন্তিম ৱাৰেণ্ট।\nআৰু এটা গুৰুত্বপূৰ্ণ কথা হৈছে যদিহে ফেব্ৰুৱাৰীত ফাঁচি হয় তেন্তে পুৱা ৬ বজাৰ সলনি ফাঁচি হ'ব ৮ বজাত। দিল্লীৰ জে'ল মেনুৱেল ১৯৮৮ত উল্লেখ আছে ফাঁচি দিয়াৰ সময়। জে'ল মেনুৱেল অনুসৰি, নৱেম্বৰৰ পৰা ফেব্ৰুৱাৰীৰ ভিতৰত ফাঁচি পুৱা ৮ বজাত হ'ব। জুলাইৰ পৰা অক্টোবৰৰ ভিতৰত পুৱা ৭ বজাত আৰু মাৰ্চৰ পৰা জুনৰ ভিতৰত পুৱা ৬ বজাত ফাঁচি হ'ব পাৰে।
